b'\n_START_ARTICLE_\nPetru Lucaci\n_START_PARAGRAPH_\nPetru Lucaci (n. 11.07.1956 , Arad, Rom\xc3\xa2nia) este un artist vizual rom\xc3\xa2n, profesor univeritar la Universitatea Na\xc8\x9bional\xc4\x83 de Arte Bucure\xc8\x99ti.Genurile artistice \xc3\xaen care se exprim\xc4\x83 sunt: pictur\xc4\x83, gravur\xc4\x83, grafic\xc4\x83, fotografie, obiect, happening \xc8\x99i new media.\n_START_SECTION_\nAprecieri\n_START_PARAGRAPH_\n(...)Pictor bine cunoscut al genera\xc8\x9biei 80 din Rom\xc3\xa2nia, remarcat pentru expresionismul abstract al picturilor sale intens colorate, de c\xc3\xa2\xc8\x9biva ani Petru Lucaci intreprinde o periculoas\xc4\x83 \xc8\x99i fascinant\xc4\x83 \xe2\x80\x9ecobor\xc3\xa2re \xc3\xaen infern\xe2\x80\x9d. Dup\xc4\x83 o baie prelungit\xc4\x83 \xc3\xaen senzorialitatea exploziv\xc4\x83 a unui cromatism bogat \xc8\x99i exuberant, iat\xc4\x83-l plonj\xc3\xa2nd \xc3\xaen abisurile unei singure culori: negrul total, negrul profund, negrul abisal. Odat\xc4\x83 cu seria Noctumbre, de la \xc3\xaenceputul anilor 2000, \xc8\x99i p\xc3\xa2n\xc4\x83 la seria actual\xc4\x83, Clarobscur, poate fi vorba, oare, de o simpl\xc4\x83 basculare a preaplinului colorat anterior \xc3\xaen opusul s\xc4\x83u nihilist, dar mereu senzual. Aceast\xc4\x83 calcinare a culorilor p\xc3\xa2n\xc4\x83 la completa lor negare(dar care le con\xc8\x9bine pe toate)ne duce cu g\xc3\xa2ndul, desigur, la al\xc8\x9bi exploratori ai \xe2\x80\x9evidului cromatic\xe2\x80\x9d, precum Pierre Soulages sau americanii Clyfford Still, Barnett Newman \xc8\x99i Brice Marden, atra\xc8\x99i de asemenea de virtuozit\xc4\x83\xc8\x9bile catarsice \xc8\x99i de poten\xc8\x9bialit\xc4\x83\xc8\x9bile metafizice ale \xe2\x80\x9emisticii negrului\xe2\x80\x9d, \xc3\xaen ultima jum\xc4\x83tate a secolului XX._NEWLINE_Totu\xc8\x99i, la pictorul rom\xc3\xa2n, avem de-a face cu un procesc psihic mai evident: o tenta\xc8\x9bie anihilant\xc4\x83, o disolu\xc8\x9bie \xc3\xaen propriului infern subcon\xc8\x99tient \xc8\x99i o izb\xc4\x83vire final\xc4\x83; toate acestea travers\xc3\xa2nd corpul feminin devenit \xe2\x80\x9eumbr\xc4\x83 revelatoare\xe2\x80\x9d a unei alchimii totodat\xc4\x83 estetice \xc8\x99i spirituale. Orfeu \xc3\xaenc\xc4\x83 amorezat implor\xc3\xa2nd-o pe Euridice pentru a ie\xc8\x99i din Hades. Adam apropiindu-\xc8\x99i anxios aspectul umbrit al Evei, numit\xc4\x83 Lilith. Masculinul taton\xc3\xa2nd feminitatea sa profund\xc4\x83 \xc8\x99i zbuciumat\xc4\x83: Animus \xc3\xaembr\xc4\x83\xc8\x9bi\xc8\x99\xc3\xa2nd-o pe Anima, \xc3\xaen psihologia arhetipal\xc4\x83 a lui Gustav Jung._NEWLINE_\xc3\x8en seria sa cea mai recent\xc4\x83, Clarobscur, Petru Lucaci trece pragul unei desc\xc4\x83tu\xc8\x99\xc4\x83ri mai apropiate de greutatea emo\xc8\x9bional\xc4\x83 precedent\xc4\x83, printr-o experimentare mai deta\xc8\x99at\xc4\x83 a laturii puternic expresive a \xe2\x80\x9emareei negre\xe2\x80\x9d. Colajele sale f\xc4\x83cute din fragmente de pictur\xc4\x83, din gestualisme grafice \xc8\x99i cli\xc8\x99ee fotografice \xc3\xaen alb \xc8\x99i negru, transpuse digital, evoc\xc4\x83 o senzualitate reg\xc4\x83sit\xc4\x83 \xc8\x99i o pl\xc4\x83cere deosebit\xc4\x83 pentru compozi\xc8\x9bia dramatic\xc4\x83 \xc3\xaen contrapunct. Posturile provocatoare ale nudurilor feminine fragmentate, pictate cu tu\xc8\x99e de negru, \xc3\xaen maniera lui Yves Klein, pun \xc3\xaen valoare un melanj straniu de atrac\xc8\x9bie \xc8\x99i repulsie, de expresionism sumbru \xc8\x99i de hedonism autosuficient. O dulce incitare senzual\xc4\x83 \xc3\xae\xc8\x99i d\xc4\x83 m\xc3\xa2na cu un rest de mister, a c\xc4\x83rui latur\xc4\x83 nelini\xc8\x99tit\xc4\x83 vorbe\xc8\x99te despre \xc8\x99i se adreseaz\xc4\x83 propriilor noastre angoase. Aceast\xc4\x83 lume a contrastelor, greoaie \xc8\x99i poetice \xc3\xaen acela\xc8\x99i timp, nu este un simplu exerci\xc8\x9biu virtuos de limbaj vizual, nu este nici o demonstra\xc8\x9bie pur\xc4\x83 de semiotic\xc4\x83 vizual\xc4\x83 \xc3\xaen jurul a ceea ce clarul \xc8\x99i obscurul pot oferi \xc3\xaentr-o cheie vizual\xc4\x83 ultramodern\xc4\x83. Magda C\xc3\xa2rneci'